
A beszédfolyamatosságot befolyásoló tényezők a dadogásban

Jelen kutatás egy olyan esettanulmány, amelyben a beszédfolyamatosságot befolyásoló tényezőket vizsgálom különböző szövegtípusokban. A kutatás adatközlője egy 19 éves, ép hallású, ép mentális állapotú, magyar egynyelvű, kisgyermekkora óta dadogó férfi.
A vizsgált szövegtípusokban – spontán narratíva, társalgás, interpretált beszéd, mondatvisszamondás, szövegolvasás, dalok beszéd- és énekváltozata, nyelvtörők – néhány megakadásjelenséget, vagyis a hezitálást, a szóismétlést és a szótagismétlést, valamint a dadogó adatközlő beszédtempóját vizsgálom. A kutatás többek között arra a kérdésre keresi a választ, hogy az egyes szövegtípusokban milyen mértékben változik meg a dadogás mértéke, melyek a dadogó számára a legkönnyebb és legnehezebb beszédtípusok. Mivel a dadogás tünetei és súlyossági foka egyénenként eltérő lehet, célom az, hogy megvizsgáljam, az esettanulmány adatközlője milyen feladatokat teljesít könnyen vagy nehezen. Hipotéziseim szerint 1. a dadogó a nyelvtörőkben produkálja a legtöbb megakadást, 2. éneklés közben teljesen megszűnik a beszéd szaggatottsága, vagyis a megakadásjelenségek eltűnnek, 3. a vizsgált adatközlő átlagos beszédtempója megegyezik az egészséges, lassú beszélők átlagos beszédtempóértékeivel.
A vizsgálat eredményei alapján elmondható, hogy a legtöbb, általam vizsgált megakadásjelenség a nyelvtörőkben és a spontán narratívában fordult elő, ám ezzel ellentétben a jelenségek elenyésző mértékben jelentkeztek a dalok énekelt változatában. Az eredmények arra engednek következtetni, hogy a dadogás mértékét egyértelműen befolyásolja az adott szövegtípus, a szöveg ismerete, a gyakorlottság mértéke, valamint a szöveg meglévő dallama és ritmusa.




